নির্বাচন কমিশন এবং পুলিশ কমিশনারের বিজ্ঞপ্তি ইতিমধ্যেই জারি হয়ে গিয়েছে। সময়সীমা শেষ হতে মাত্র চারদিন বাকি। অথচ ভোটের আগে শহরের প্রায় ৩০ শতাংশ লাইসেন্সপ্রাপ্ত অস্ত্র এখনও পুলিশের কাছ জমা পড়েনি। ফলে উদ্বেগ বাড়ছে পুলিশের। 
কলকাতা পুলিশের রেকর্ড অনুযায়ী শহরে এখন লাইসেন্সপ্রাপ্ত অস্ত্রের সংখ্যা চার হাজার ২১৭টি। ১৬০০’র বেশি অস্ত্রের মালিক এখনও তা পুলিশের কাছে জমা দেননি। লালবাজার সূত্রের খবর, এবার নির্বাচনের দিন ঘোষণা হতেই কমিশন অস্ত্র জমা রাখার ব্যাপারে বিজ্ঞপ্তি জারি করেছিল। পুলিশ কমিশনারও ১৪ এপ্রিলের মধ্যে অস্ত্র জমা দেওয়ার জন্য নির্দেশ জারি করেছিলেন। প্রত্যেক অস্ত্রধারীর বাড়িতেই একাধিকবার নোটিস পাঠানো হয়েছে। কিন্তু তা সত্ত্বেও আগামী ছয়দিনে যে খুব বড় সংখ্যার অস্ত্র জমা পড়বে না, সে বিষয়ে নিশ্চিত কর্তাদের একাংশ। যদিও সংশ্লিষ্ট বিষয়ে দায়িত্বপ্রাপ্ত ডিসি (রিজার্ভ ফোর্স) অশেষ বিশ্বাসের বক্তব্য, ‘‘অস্ত্র জমা পড়ার সংখ্যা যথেষ্টই সন্তোষজনক। বাকি কয়েকটা দিনে আরও জমা পড়বে।’’
লালবাজারের এক কর্তা জানিয়েছেন, প্রতিটি সাধারণ নির্বাচনের বিজ্ঞপ্তি জারি হওয়ার পরেই লাইসেন্সপ্রাপ্ত অস্ত্রের মালিকদের তা জমা দিতে হয়। ভোট মিটে গেলে অস্ত্রের মালিকেরা ফের তা ফেরত পান। বিভিন্ন থানা, লালবাজার এবং অস্ত্রের ডিলারদের কাছে অস্ত্র জমা রাখার কথা মালিকদের। শুধুমাত্র ব্যতিক্রমীদের ক্ষেত্রে পুলিশের অনুমতি সাপেক্ষে অস্ত্র রাখতে দেওয়া হয়। 
নির্বাচন কমিশন এবং পুলিশ কমিশনারের নির্দেশ অমান্য করে কেউ অস্ত্র জমা না রাখলে তাঁর বিরুদ্ধে ভারতীয় দণ্ডবিধির ১৮৮ ধারায় এবং অস্ত্র আইনে মামলা দায়ের করা হয়। কেউ অস্ত্র জমা না রেখে সেই অস্ত্রের ব্যবহার করেছেন এমন প্রমাণ পেলে এবং বারে বারে নির্দেশ অমান্য করলে সংশ্লিষ্ট ব্যক্তির লাইসেন্স বাতিলও হতে পারে। হিন্দি বলয়ের ভোটে বেশকিছু অপ্রীতিকর ঘটনার প্রেক্ষিতে কমিশন বছর কুড়ি আগে এই নির্দেশ জারি করেছিল। ২০১৪ সালে লোকসভা ভোটের সময় জমা না পড়া অস্ত্রের সংখ্যা ছিল শ’তিনেক। ৬০ জনের বিরুদ্ধে মামলা দায়ের করা হয়েছিল। বাকিদের ব্যাখ্যায় পুলিশ সন্তুষ্ট হওয়ায় তাঁদের বিরুদ্ধে ব্যবস্থা নেওয়া হয়নি।